Source: http://scripta.kotus.fi/visk/sisallys.php?p=574
Timestamp: 2020-07-02 13:29:59+00:00
Document Index: 12864419

Matched Legal Cases: ['§ 574', '§ 574', '§ 1232', '§ 986', '§ 423', 'kko ', '§ 592', '§ 609']

VISK - § 574 Omistussuhde vs. liittyvyys: tytön kirja, suomen kieli
SISÄLLYS > RAKENNE > Substantiivit > Substantiivilauseke > Genetiivimääritteet > Possessiivinen ja muuta kuuluvuutta ilmaiseva genetiivi > § 574 Omistussuhde vs. liittyvyys: tytön kirja, suomen kieli
Kun prototyyppistä substantiivia määrittää elollistarkoitteinen genetiivilauseke, näiden suhde on tavallisesti possessiivinen eli hahmottuu varsinaiseksi tai erottamattomaksi omistukseksi taikka omistamisen kaltaiseksi kuuluvuudeksi (a). Kun määritteenä on elotontarkoitteinen genetiivilauseke, suhde ilmaisee muuta kuuluvuutta tai liittyvyyttä (b). (» § 1232; omistuksesta myös » § 986, 1247.)
Bill Gatesin omaisuus (l) | Jostain syystä minun pöytäni on siivottu – –. (E) | Hänen kätensä teki laajan kaaren – –. (k) | vahtimestarin kopissa (l) | keskiluokan maailmankatsomus (a)
Suomen markka | keskiyön utuinen hämärä (k) | Aatonaatto on vuoden virallinen livistyspäivä (L) | Viron ensimmäisen itsenäisyyden aikana (l) | Taideteollisen korkeakoulun opiskelija Pasi Ketonen sai Volvo-Auto Oy:n ensimmäisen muotoilustipendin ja opintomatkan Renaultin muotoiluosastolle Pariisiin. (l)
Genetiivimäärite vastaa merkitykseltään myös paikallissijaista adverbiaalia: lapsen kuva ~ kuva lapsesta (c). Lisäksi genetiivimäärite voi täsmentää edussanan ilmaisemaa luokkaa tai laatua. Tällöin lauseke vastaa luonnehdittavan ja luonnehdinnan välistä suhdetta, esim. Nilsiän kaupunki, vrt. Nilsiä on kaupunki (d).
ystävän kuva ~ kuva ystävästä | suomen kielen kielioppi ~ kielioppi suomen kielestä | epäonnistumisen pelko ~ pelko epäonnistumisesta | keskeyttämisen syy ~ syy keskeyttämiseen | Rovaniemen juna ~ juna Rovaniemelle
Nilsiän kaupunki | suomen kieli | tupakoinnin pahe
Tällaisille läheinen on myös tyyppi leivän kyrsä ~ leivänkyrsä, tytön tyllerö, jossa edussana tai ‑osa kuvailee määritteen tai määriteosan ilmaisemaa tarkoitetta (» § 423).
Genetiivimäärite voi ilmaista, minkä suuruinen entiteetti substantiivilausekkeen edussanan tarkoite on. Määritteenä on mittaa tai määrää ilmaisevan substantiivin genetiivimuoto yksin tai lukusanan kanssa (e). Ryhmäsanojen yhteydessä genetiivimäärite ilmaisee, mistä joukosta on kysymys (f) (vrt. partitiivisijaisen täydennykseen sisältävään ilmaukseen kuten joukko poikia » § 592).
kahden päivän loma | viiden vuoden tuomio (l) | runsaan tunnin matka (l) | muutaman kilometrin matka kauppaan (l) | montako litran tölkkiä (k) | kahdentoista kilon joulukinkku (k) | yli viiden prosentin virhe (l) | kymppitonnien mätkyt (l)
Satapäinen lokkien parvi (l) | Pieni pahanpuhujien joukkio pystyy terrorisoimaan koko yhteisöä. (l) | Nyt minulla on sadan ihmisen kuvausryhmä. (l)
Ryhmän (e) kaltaisissa tapauksissa lausekkeen edussanan tarkoitteena on entiteetti, jonka tiettyä ominaisuutta konventionaalisesti mitataan kyseisellä mittayksiköllä, esim. 7 pisteen vauva, 60 sentin postimerkki. Esimerkiksi sellaiset mittaa tarkoittavan genetiivimääritteen sisältävät ilmaukset kuin ?50 cm:n vauva tai ?kahdeksankymmenen kilon mies eivät ole vakiintuneita, vaikka pituutta ja painoa kyseisenlaisilta olioilta mitataankin (vrt. kahden kilon hauki; toisaalta esim. 80-kiloinen mies). Adjektiivin genetiivitäydennyksistä kuten kilon painoinen » § 609.
Huom. Oma kiteytynyt tyyppinsä on korostavan genetiivimääritteen sisältävä lauseke, jossa edussana ja monikollinen määrite ovat sama lekseemi: kuningasten kuningas, juhlien juhla. Tyypin merkitys on ’paras jonkin kyseiselle entiteetille leimallisen ominaisuuden suhteen’.